For at få bevilget et fleksjob, skal du i kontakt med dit lokale jobcenter og bede om hjælp til at få afklaret din arbejdsevne. Det sker typisk gennem en eller flere virksomhedspraktikker, som tilrettelægges i samråd med den behandlende læge, så der kan tages de nødvendige skånehensyn undervejs. Når virksomhedspraktikkerne er gennemført, skal du til møde med kommunens rehabiliteringsteam, som på baggrund af samtalen med dig og en beskrivelse af din arbejdsevne og dit helbred tager stilling til, om du er berettiget til et ressourceforløb, et fleksjob eller en førtidspension. Hvis du allerede er i kontakt med Jobcentret i forbindelse med din sygemelding, bør der i forbindelse med opfølgningen på berettigelsen til sygedagpenge være fuld gang i den afklaring. Hvis du ikke modtager sygedagpenge, er du stadig berettiget til at få Jobcentrets hjælp til at komme tilbage på arbejdsmarkedet. Betingelserne for at få bevilget et fleksjob er kort fortalt, at din arbejdsevne skal være væsentligt og varigt nedsat, og at alle muligheder for, at du kan klare et almindeligt job, skal være undersøgt.